wannaphong/clean_thaiwikipedia huggingface dataset:
# เจนนเกศวเทวาลัย (เพลูรุ)
เจนนเกศวเทวาลัย (Chennakeshava Temple) หรือ วิชัยนารายณเทวาลัย  เป็นโบสถ์พราหมณ์ที่สร้างขึ้นในศตวรรษที่ 12 ตั้งอยู่ในเพลูรุ รัฐกรณาฏกะ ประเทศอินเดีย สร้างขึ้นโดยดำริของกษัตริย์วิษณุวรรธนะในปี ค.ศ. 1117 บนฝั่งแม่น้ำยคจี ในเพลูรุซึ่งในเวลานั้นเป็นราชธานีแห่งโหยสฬะ การก่อสร้างเทวาลัยใช้เวลา 103 ปีจนแล้วเสร็จPermanent Delegation of India to UNESCO (2014), Sacred Ensembles of the Hoysala, UNESCO และถูกบุกเข้าโจมตีและทำลายหลายครั้งจากสงครามตลอดประวัติศาสตร์ และมีการสร้างขึ้นใหม่อยู่เรื่อยมา เทวาลัยตั้งอยู่ห่างไป 35  กิโลเมตรจากนครหัสสาน และ ราว 220 กิโลเมตรจากเบงกาลูรุ

เทวาลัยนี้สร้างขึ้นบูชาพระเจนนเกศวะ (แปลว่า "เกศวะรูปหล่อ") เป็นปางหนึ่งของพระวิษณุ เทพเจ้าในศาสนาฮินดู มาตั้งแต่แรกเริ่ม ปรากฏการกล่าวถึงในฐานะปูชนียสถานในเอกสารฮินดูยุคกลาง และยังคงสถานะเป็นปูชนียสถานสำคัญหนึ่งของลัทธิไวษณวะจนถึงปัจจุบัน เทวาลัยนี้โดดเด่นเป็นพิเศษจากสถาปัตยกรรม, ประติมากรรม, งานสลักนูนต่ำ, หน้าบันต่าง ๆ ไปจนถึงประติมานวิทยา จารึก และประวัติศาสตร์ งานศิลปะที่ปรากฏในเทวาลัยยังแสดงวิถีชีวิตฆราวาสในสมัยศตวรรษที่ 12, ภาพของนักดนตรีและนางระบำ ไปจนถึงภาพที่เล่าประกอบเรื่องราวในคัมภีร์ฮินดู เช่น รามายณะ มหาภารตะ และปุราณะ เทวาลัยลัทธิไวษณวะแห่งนี้ยังแสดงลักษณะประติมานวิทยาของลัทธิไศวะ และ ลัทธิศักติ ไปจนถึงภาพของชินะในศาสนาไชนะ และพระพุทธเจ้าในศาสนาพุทธ เทวาลัยแห่งนี้จึงถือได้ว่าเป็นหลักฐานชิ้นเอกของแง่มุมทางศิลปะ วัฒนธรรม และเทววิทยาของอินเดียใต้ในศตวรรษที่ 12 และการปกครองของจักรวรรดิโหยสฬะ
# เมรุลอย
เมรุลอย คือเมรุเผาศพชั่วคราวชนิดเคลื่อนย้ายได้ของสามัญชน ทำเพื่อเผาศพของบุคคลสำคัญหรือผู้มีหน้ามีตาในสังคม ส่วนพระเมรุหรือพระเมรุมาศใช้สำหรับพระมหากษัตริย์ พระบรมวงศานุวงศ์และพระสงฆ์ชั้นสมเด็จพระสังฆราชเท่านั้น

เมรุลอยโดยทั่วไปมักมีลักษณะเป็นมณฑป เป็นสถาปัตยกรรมที่ตั้งอยู่บนพื้นดินไม่มีการฝังรากฐานลงไปในพื้นดิน สามารถสร้างและถอดออกนำไปประกอบใหม่ในที่แห่งใหม่ได้

กรมส่งเสริมวัฒนธรรม กระทรวงวัฒนธรรม ประกาศขึ้นทะเบียนเมรุลอยเป็นหนึ่งในสิบสี่ของมรดกภูมิปัญญาทางวัฒนธรรมของชาติ ประจำปี พ.ศ. 2565

ประวัติ
ไม่ปรากฏหลักฐานแน่ชัดว่าสร้างขึ้นครั้งแรกเมื่อใด แต่พบว่ามีกลุ่มผู้สร้างเมรุลอยในตำบลหัวเวียง อำเภอเสนา จังหวัดพระนครศรีอยุธยา เริ่มสร้างเป็นครั้งแรกประมาณ พ.ศ. 2480 ในงานปลงศพโยมแม่ของหลวงพ่อเจาะ เจ้าอาวาสวัดประดู่โลกเชษฐ์ ผู้ออกแบบและควบคุมการก่อสร้าง คือ พระอาจารย์เทียม อดีตเจ้าอาวาสวัดกษัตราธิราช ภายหลังได้รับความนิยมในท้องถิ่นและพื้นที่ใกล้เคียง จนกระทั่ง พ.ศ. 2506 บรรดาช่างที่เคยดูแลการติดตั้งเมรุลอยเริ่มเกิดความชำนาญจึงมีการพัฒนารูปแบบลวดลาย มีช่างประกอบอาชีพทำเมรุลอย ทั้งรับจ้างสร้างและให้เช่าเมรุลอยมากขึ้นตามลำดับ

อีกแหล่งข้อมูลระบุว่ามีการทำเมรุลอยที่จังหวัดเพชรบุรีมาอย่างน้อยสมัยต้นรัตนโกสินทร์ ปรากฏการอ้างถึงหมายรับสั่งของพระบาทสมเด็จพระจอมเกล้าเจ้าอยู่หัวมีพระบรมราชานุญาต เมื่อ พ.ศ. 2403 ความว่า "อันบ้านอื่นเมืองใดในหัวเมืองนั้น การจัดทำเมรุตั้งศพนั้นขอเสียเถิด อย่าริทำให้เป็นการเทียมเจ้านายเลย ยกให้แต่เมืองเพชรบุรีเขาเมืองหนึ่ง เพราะเขาทำกันมาช้านานแล้ว"เสรี เหล่ารอด, เพชรบุรีประชุมใหญ่สมาคมพุทธศาสนาทั่วราชอาณาจักร ครั้งที่ 27 (เพชรบุรี: พุทธสมาคมจังหวัดเพชรบุรี, 2527), 135.
# คลองบางพลัด
คลองบางพลัด เป็นคลองสายหนึ่งในจังหวัดนนทบุรีและกรุงเทพมหานคร ในปัจจุบันมีจุดเริ่มต้นอยู่บริเวณท้ายซอยบางกรวย-ไทรน้อย 15 ตรงแนวแบ่งเขตระหว่างหมู่ที่ 6 บ้านวัดจันทร์ กับหมู่ที่ 7 บ้านวัดสำโรง ตำบลบางกรวย อำเภอบางกรวย จังหวัดนนทบุรี ไหลไปทางทิศตะวันออกเฉียงใต้ ลอดผ่านทางรถไฟสายใต้เข้าท้องที่เขตบางพลัด กรุงเทพมหานคร โดยเป็นเส้นแบ่งเขตระหว่างแขวงบางพลัดกับแขวงบางอ้อก่อนไหลลงแม่น้ำเจ้าพระยาฝั่งขวาข้างวัดอาวุธวิกสิตาราม คลองมีความยาวประมาณ 2 กิโลเมตร

ชื่อบางพลัดปรากฎใน นิราศภูเขาทอง ซึ่งสุนทรภู่ประพันธ์ขึ้นในสมัยต้นรัตนโกสินทร์ ความว่า 

บริเวณปากคลองบางพลัดเป็นที่ตั้งของวัดอาวุธวิกสิตารามหรือที่แต่เดิมเรียกว่าวัดปากคลองบางพลัด เป็นวัดที่พระและชาวบ้านจำนวนหนึ่งอพยพมาจากกรุงศรีอยุธยาเมื่อครั้งเสียกรุง พ.ศ. 2310 เข้ามาตั้งรกรากและได้สร้างวัดนี้ขึ้นมา

บริเวณย่านบางพลัดแต่เดิมเป็นสวนผลไม้ บริเวณปากคลองมีตลาดชาวสวน สินค้าส่วนใหญ่คือทุเรียนและมังคุดซึ่งปลูกกันเป็นหลักในย่านนี้ เมื่อถึงหน้าผลไม้สองชนิดนี้ราวปลายเดือนเมษายนถึงสิ้นพฤษภาคม เรือสวนจะจอดกันออกไปถึงกลางแม่น้ำ ต่างจากเวลาปกติที่กระจุกตัวอยู่แค่ปากคลองเพราะสินค้ามีเพียงกล้วยหอม กล้วยน้ำว้า และหมากพลูเท่านั้น ตลาดนี้เลิกไปหลังเหตุการณ์น้ำท่วมใหญ่ พ.ศ. 2485 เพราะสวนล่มเกือบหมด
# อนุสาวรีย์เอกราช (อาชกาบัต)
อนุสาวรีย์เอกราช เป็นอนุสาวรีย์ในอาชกาบัต ประเทศเติร์กเมนิสถาน ออกแบบโดยได้รับแรงบันดาลใจมาจากเต็นต์แบบพื้นถิ่นและหมวกสตรีแบบพื้นถิ่นของเติร์กเมนิสถาน องค์ประกอบของอนุสาวรีย์ยังเป็นสัญลักษณ์ที่ระลึกถึงวันเอกราชของเติร์กเมนิสถาน ซึ่งคือวันที่ 27 กันยายน เช่น เสาคอนกรีตเสริมเหล็กซึ่งมีความสูง  และเหล็กกล้าเคลือบทอบซึ่งมีความสูง  บนยอด ระเบียงชมทิวทัศน์บนยอดซึ่งมีเส้นผ่านศูนย์กลาง  ภายในตัวอาคารยังประกอบด้วยโถงจัดแสดงผลงายชิ้นสำคัญที่แสดงถึงชาติเติร์กเมนิสถาน

อนุสาวรีย์มีตั้งอยู่บนที่ดินขนาด  โดยรอบมีภูมิทัศน์เขียวขจี, สระน้ำเป็นขั้นบันได และรูปปั้นวีรชนชาวเติร์กเมน 27 คน ล้อมรอบรูปปั้นทองคำของซาปาร์มูรัต นียาซอฟ อยู่ตรงกลาง

อนุสาวรีย์ก่อสร้างขึ้นโดยบริษัทก่อสร้างสัญชาติตุรกี ปอลีเม็กส์ ในปี 2001 เพื่อเฉลิมฉลองครบรอบ 10 ปีของเอกราชจากสหภาพโซเวียต
# กาลาซัน
กาลาซัน หรือ จัณฑิกาลาซัน (, ชวา: Candhi Kalasan) เป็นพุทธศาสนสถานบนเกาะชวา ประเทศอินโดนีเซีย ตั้งอยู่ห่างไป  ทางตะวันออกของนครยกยาการ์ตา ก่อนถึงปรัมบานัน

ตามจารึกกาลาซัน ค.ศ. 778 เขียนด้วยภาษาสันสกฤต อักษรปรนาครี ระบุว่าจัณฑินี้สถาปนาขึ้นมาโดยประสงค์ของคุรุสังราชา ไศเลนทรวงศดิลก (Guru Sang Raja Sailendravamçatilaka) ซึ่งโน้มน้าวให้ มหาราช เตชปุรนาปานะ ปานังการัน (Maharaja Tejapurnapana Panangkaran) ให้ก่อสร้าง ตาราภาวนัม (Tarabhavanam) ขึ้นสำเร็จ เพื่อเป็นสักการสถานแด่พระโพธิสัตว์ตารา

มหาราชปานังการันได้มอบหมู่บ้านกลัศ (Kalaça) แก่สังฆะที่ต่อมาได้สร้างวิหารขึ้นที่นี่Soetarno, Drs. R. second edition (2002). "Aneka Candi Kuno di Indonesia" (Ancient Temples in Indonesia), pp. 41. Dahara Prize. Semarang. .

กาลาซันปรากฏในส่วนต่อขยาย ไรส์ออฟเดอะราชาส์ (Rise of the Rajas) ของวิดีโอเกมคอมพิวเตอร์วางแผนในเวลาจริง เอจออฟเอมพายส์ ทูว์ โดยกาลาซันเป็นสิ่งมหัศจรรย์ (Wonder) ของอารยธรรมมาเลย์ (Malay civilization) ในเกม
# ปราสาทเปเลช
ปราสาทเปเลช (,) เป็นวังทรงเรอแนซ็องส์ใหม่ในเทือกเขาคาร์เพเทียน ใกล้กับเมืองซีนายา เทศมณฑลปราฮอวา ประเทศโรมาเนีย ก่อสร้างขึ้นระหว่างปี 1873 ถึง 1914 เปิดใช้ครั้งแรกในปี 1883 โดยสร้างถวายแด่พระเจ้าการอลที่ 1 แห่งโรมาเนีย ปัจจุบันปราสาทเปิดให้เข้าชมแก่สาธารณะ โดยมีสามราคาซึ่งมีชั้นต่าง ๆ ของอาคารเพิ่มเติมตามราคาค่าตั๋ว

เดิมทีมีการเสนอแปลนก่อสร้างอยู่สามแปลนโดยคัดลอกแบบมาจากปราสาทอื่น ๆ ในยุโรปตะวันตก พระเจ้าการอลที่ 1 ทรงปฏิเสธทุกแบบเนื่องจากขาดความดั้งเดิมและค่าก่อสร้างสูงเกินไป จนกระทั่งโยฮันเนิส ชุลทซ์ สถาปนิกชาวเยอรมัน เสนอแปลนก่อสร้างที่มีความดั้งเดิมและเข้ากับรสนิยมของพระองค์ โดยมีลักษณะเป็นวังแบบแอลป์ผสมผสานองค์ประกอบของยุโรปแบบคลาสสิก ส่วนใหญ่มาจากความวิจิตรแบบอิตาลีและสุนทรียภาพแบบเยอรมนีบนเส้นของศิลปะสมัยฟื้นฟูศิลปวิทยา การออกแบบยังนำร่วมโดยสถาปนิกคาร็อล เบ็นเน็ชPaul Constantin, Universal Dictionary of Architects (Dicționar Universal al Arhitecților), București, Editura Stiințifică si Enciclopedică, 1986 p. 39. มีการต่อเติมภายหลังอีกในปี 1893 ถึง 1914 โดยกาแร็ล ลีมัน สถาปนิกชาวเช็ก ผู้ออกแบบหอคอยต่าง ๆ รวมถึงหอคอยกลางซึ่งมีความสูง  ลีมันยังเป็นผู้ควบคุมการก่อสร้างของปราสาทเปลีชอร์ซึ่งสร้างขึ้นใกล้กันในภายหลัง
# เสรีโรจน์ ไชยพร
เสรีโรจน์ ไชยพร ชื่อเล่น โรจน์ เป็นผู้กํากับภาพยนต์โฆษณา/มิวสิควีดีโอ, นักแสดงอิสระ และ คอนเทนต์ครีเอเตอร์ผู้สร้างช่องแนวเอดูเทนเมนต์ (Edutainment) ที่มีชื่อว่า  Roji Sensei บนแพลตฟอร์ม ยูทูบ, ติ๊กต็อก และ เฟซบุ๊ก ที่เป็นที่รู้จักจากการแสดงเป็นตัวละคร โรจิ เซนเซย์ และ นายสมชาย สุดหล่อ สองคาแรคเตอร์ผู้ดําเนินรายการที่แนะนำข้อมูลเกี่ยวกับประเทศญี่ปุ่นและจากประเทศอื่น ๆ

 ประวัติ 
เสรีโรจน์ ไชยพร เกิดวันที่ 22 สิงหาคม พ.ศ. 2528 ที่ จังหวัดกรุงเทพมหานคร เป็นบุตรของไพโรจน์ ไชยพร อดีตรัฐมนตรีช่วยว่าการกระทรวงพาณิชย์ และ อมรา อโลฮ่า ไชยพร ชาวเยอรมันที่เกิดและเติบโตที่เมืองโตเกียว ประเทศญี่ปุ่น

 การศึกษา 
เสรีโรจน์ได้เข้าศึกษาระดับประถมศึกษาที่ โรงเรียนกรุงเทพคริสเตียนวิทยาลัย และได้ย้ายไปที่โรงเรียนนานานชาติ NIST พร้อมสําเร็จการศึกษาระดับมัธยมศึกษาในปี พ.ศ. 2547 ต่อมาได้เข้าศึกษาระดับปริญญาตรีสาขา International Studies ที่ International Christian University (国際基督教大学) และ วิทยาลัยเทคนิค Tokyo Visual Arts (専門学校東京ビジュアルアーツ) สาขาสื่อสารมวลชน ที่เมืองโตเกียว ประเทศญี่ปุ่น

 การทํางาน 
หลังจบการศึกษา เสรีโรจน์ได้เข้าทํางานตําแหน่งผู้ช่วยผู้กํากับที่ บริษัท ฟีโนมีนา จำกัด และลาออกมาเป็นผู้ประสานงานกองถ่ายสําหรับภาพยนต์ญี่ปุ่นในภูมิภาคเอเซีย ต่อมาเสรีโรจน์ได้รับการชักชวนให้เข้าทํางานกับ บริษัท Aoi Inc. ประเทศญี่ปุ่นในตําแหน่งผู้กํากับ ก่อนจะกลับประเทศไทยเพื่อประกอบอาชีพผู้กํากับภาพยนต์อิสระ

ในปี พ.ศ. 2562 เสรีโรจน์ได้เริ่มช่อง Roji Sensei (เดิมชื่อ ญี่ปุ่นถ่อยๆ) ทางยูทูป แต่ล้มเลิกไปหลังผลิตผลงานได้เพียง 3 คลิป จนกระทั้งได้มาลองมือใหม่ในปี พ.ศ. 2564 บนแพลตฟอร์มติ๊กต็อก และด้วยผลตอบรับที่ดีจึงตัดสินใจทําต่อจนเติบโตเป็นหนึ่งในช่องสายเอดูเทนเมนต์ที่มาแรงที่สุดในปัจจุบัน ด้วยผู้ติตามมากกว่า 600,000 บัญชีในแพลตฟอร์มติ๊กต๊อก และ 240,000 บัญชีในยูทูป 

 ผลงานการแสดง 
+ละคร/ละครชุดพ.ศ.เรื่องบทช่องหมายเหตุ2566Cherry Magic 30 ยังซิงทานากะจีเอ็มเอ็ม 252567Naka de Salon นาคา เดอ ซาลอนเจ้าพ่อสมุทรช่อง 3 เอชดี

 ผลงานการกำกับ 

 มิวสิควีดีโอ 

 BNK48 บ๊ายบาย…นายพลาสติก (Kami7 Go Green)
 Shining Star: Beautiful Love
 LIPTA:  ไม่ต้องขอโทษ
 LIPTA: เชื่อฉันนะ..เถอะนะ
 LIPTA:  เอิ้ว

 หนังสั้น 

 Week-End (สิ้นสัปดาห์)

 รางวัล

 AdFest 2012 - Thailand : SILVER (TVC), BRONZE (Internet Film)
 SPIKE ASIA 2011 - Singapore : BRONZE (PSA)
 AdStars 2011 - Korea : BRONZE (PSA)
 ACC 2011 - Japan : Finalist (PSA)
 Channel [V] Thailand Music Video Awards 2011 : Nominated for best Art Direction
 Thai Short Film & Video Festival 2010 : Official Selection (Narrative Short Film)
# อนุสรณ์ศพเมอเรอเชชต์
อนุสรณ์ศพเมอเรอเชชต์  เป็นอนุสรณ์สถานในประเทศโรมาเนียที่ระลึกถึงทหารและเจ้าหน้าที่ชาวโรมาเนีย 5,073 คนที่ถูกสังหารในสงครามโลกครั้งที่หนึ่ง และเพื่อระลึกถึงยุทธการที่เมอเรอเชชต์และสมาชิกกองทัพโรมาเนียที่เสียชีวิตระหว่างสงครามโลกครั้งที่หนึ่ง

อนุสรณ์นี้เป็นผลงานออกแบบของกียอร์กีเย กริสตีเนล และกอนสตันติน ปอมปอนิว ก่อสร้างแล้วเสร็จใช้เวลา 15 ปี ประกอบพิธีเปิดเมื่อวันที่ 18 กันยายน 1938 โดยพระเจ้าการอลที่ 2 ชิ้นงานสลักใต้ชายคานูนต่ำรอบฐานของโดมเป็นผลงานแกะสลักของประติมากรกอร์เนล เมเดรอา และอียอน ฌาเลอา

บุคคลสำคัญที่ไว้ศพอยู่ที่นี่ เช่น เอเรมียา กรีกอเรสกู (1863–1919), กรีกอเร อิกนัต (1889–1917) และมารียา ซาฮารียา (1905–1917) รวมถึงยังมีแท่นอนุสรณ์ (cenotaph) ของเฮนรี ชีฮอสกี (1871–1950)
# อนุสาวรีย์ความเป็นกลาง
อนุสาวีรย์ความเป็นกลาง (Monument of Neutrality) เป็นอนุสาวรีย์ที่ในอดีตตั้งอยู่ในนครอาชกาบัต ประเทศเติร์กเมนิสถาน ก่อนในปี 2010 จะถูกย้ายออกไปตั้งมนย่านชานเมือง อนุสาวรีย์มีลักษณะเป็นซุ้มประตูสามขา ทำให้ได้ชื่อที่เรียกกันในท้องถิ่นว่า "เดอะไตรพ็อด" (The Tripod)Radio Free Europe: Turkmen Leader Orders Predecessor's Statue Removed อนุสาวรีย์มีความสูง  สร้างขึ้นในปี 1998 โดยคำสั่งของประธานาธิบดีแห่งเติร์กเมนิสถาน ซาปาร์มือรัต นือยาซอว์ เพื่อระลึกถึงการวางตัวของรัฐในฐานะรัฐที่เป็นกลาง อนุสาวรีย์ก่อสร้างขึ้นด้วยเงิน 12 ล้านดอลล่าร์สหรัฐ บนยอดของอนุสาวรีย์มีรูปปั้นซาปาร์มือรัต นือยาซอว์ เคลือบทองความสูง  ตั้งบนฐานซึ่งหมุนให้หน้าของรูปปั้นหันเข้าหาดวงอาทิตย์ตลอดทั้งวันBBC News: Turkmenistan ex-leader Niyazov's arch to be removed อนุสาวรีย์ตั้งอยู่ในใจกลางนครอาชกาบัตและเป็นจุดเด่นในทิวนคร มีความสูงกว่าวังประธานาธิบดี ข้างบนอนุสาวรีย์ยังมีระเบียงชมทิวทัศน์ที่นักท่องเที่ยวนิยมเดินทางมาชม และในตอนกลางคืน อนุสาวรีย์นี้จะเปิดไฟ

การรื้อถอน

เมื่อวันที่ 18 มกราคม 2010 ประธานาธิบดี กูร์บันกูลือ เบร์ดือมูฮาเมดอว์ ซึ่งสืบทอดตำแหน่งประธานาธิบดีต่อจากซาปาร์มือรัต นือยาซอว์ ได้ลงนามในคำสั่งให้ทำการรื้อถอนอนุสาวรีย์เพื่อย้ายไปตั้งที่อื่นFinancial Times: Turkmenistan to end personality cult มีรายงานว่าจะมีการรื้อถอนอนุสาวรีย์ย้อนกลับไปได้ถึงปี 2008 แต่ได้รับการอนุมัติจากประธานาธิบดีในปี 2010 การรื้อถอนตามรายงานของทางการระบุว่าเป็นการเคลื่อนย้ายไปตั้งที่อื่นเพื่อปรับปรุงภูมิทัศน์ของอาชกาบัต ภายใต้โครงการของกูร์บันกูลือ เบร์ดือมูฮาเมดอว์ เพื่อกำจัดส่วนเกินจากลัทธิบูชาตัวบุคคลของ ซาปาร์มือรัต นือยาซอว์ ที่สร้างขึ้นมาตลอดสองทศวรรษ รูปปั้นทองคำของเขาบนยอดอนุสาวรีย์นี้ถือเป็นผลงานชิ้นที่มีชื่อเสียงที่สุดในบรรดาโครงการเพื่อสร้างลัทธิบูชาตัวบุคคลของเขา

กูร์บันกูลือ เบร์ดือมูฮาเมดอว์ ได้ย้ายอนุสาวรีย์นี้ออกไปในย่านชานเมือง โดยมอบหมายให้บริษัทสัญชาติตุรกี พอลีเม็กส์ ซึ่งเป็นผู้ก่อสร้างอนุสาวรีย์นี้ เป็นผู้ทำการรื้อถอนเคลื่อนย้าย ส่วนรูปปั้นทองคำบนยอดนั้นรื้อถอนเสร็จในวันที่ 26 สิงหาคม 2010
กระนั้นเมื่อการเคลื่อนย้ายเสร็จสิ้น รูปปั้นนี้ก็ถูกนำกลับขึ้นไปติดตั้งดังเดิม เพียงแค่ว่ารูปปั้นจะไม่ได้หมุนเข้าหาดวงอาทิตย์อีกแล้ว
# หรทีป สิงห์ นิชฌร
หรทีป สิงห์ นิฌชร (อักษรโรมัน: Hardeep Singh Nijjar, อักษรคุรมุขี: , 11 ตุลาคม 1977 – 18 มิถุนายน 2023) เป็นผู้นำขบวนการแบ่งแยกดินแดนที่เกี่ยวข้องกับขบวนการขาลิสถาน เขาเป็นชาวอินเดีย และต่อมาถือสัญชาติแคนาดา  

แม้หน่วยงานซิกข์จำนวนมากจะมองว่านิฌชรเป็นผู้สนับสนุน (advocate) การเป็นเอกราชของชาวซิกข์ แต่รัฐบาลอินเดียมองว่าเขาเป็นผู้ก่อการร้าย ทางการอินเดียกล่าวโทษนิชฌรว่าเป็นผู้นำกองกำลังติดอาวุธ กองกำลังสิงห์ขาลิสถาน เมื่อปี 2014 ภายใต้คำร้องขอจากอินเดีย ตำรวจสากลออกหมายจับนานาชาติต่อนิชฌร นิชฌรยังได้รับการขึ้นทะเบียนเป็นผู้ก่อการร้ายภายใต้รัฐบัญญัติ (ป้องกัน) กิจกรรมอันไม่ชอบด้วยกฎหมาย

ในประเทศแคนาดา นิชฌรมีความโดดเด่นขึ้นมาในปี 2019 เมื่อเขาขึ้นมาเป็นผู้นำของคุรุทวาราซิกข์คุรุนานัก (Guru Nanak Sikh Gurudwara) ในเซอร์เรย์ บริทิชคอลัมเบีย และกลายมาเป็นผู้สนับสนุนการแบ่งแยกดินแดนซิกข์ที่มีปากเสียง นิชฌรยังมีความสัมพันธ์กับซิกข์ฟอร์จัสติซ (SFJ) และเป็นหัวหอกในการรณรงค์การตั้งดินแดนขาลิสถานในการลงประชามติปี 2020 ในวันที่ 18 มิถุนายน 2023 นิชฌรถูกฆาตกรรมในที่จอดรถของคุรุทวาราแห่งหนึ่งในบริทิชคอลัมเบีย ทางการแคนาดา จากข้อมูลเมื่อเดือนกันยายน ยังไม่ได้จับกุมผู้ต้องสงสัยใด ๆ ที่เกี่ยวข้องกับเหตุฆาตกรรมนี้ 

การเสียชีวิตของนิชฌรนำไปสู่วิกฤตการทูตที่ส่งผลให้ความสัมพันธ์ระหว่างประเทศอินเดียกับแคนาดาไปอยู่ที่จุดต่ำสุดKrishn Kaushik, Rupam Jain and YP Rajesh, India stops new visas for Canadians, asks Ottawa to downsize missions as spat worsens , Reuters (September 22, 2023). ไปจนถึงการเลื่อนการพูดคุยข้อตกลงการค้าระหว่างสองประเทศในวันที่ 1 กันยายนออกไปโดยไม่มีกำหนด เมื่อวันที่ 18 กันยายน 2023 นายกรัฐมนตรีแคนาดา จัสติน ทรูโด ระบุว่าหน่วยงานข่าวกรองของแคนาดากำลัง "ไล่ตามข้อกล่าวหาที่มีมูลว่าเป็นไปได้ว่ามีความเกี่ยวข้อง" ระหว่างเจ้าหน้าที่ของรัฐบาลอินเดียกับการลอบสังหารนิชฌร ตามด้วยรัฐมนตรีการต่างประเทศของแคนาดา เมลานี จอลี ประกาศการขับทูตอินเดียหนึ่งคน ในขณะที่รัฐมนตรีการต่างประเทศของอินเดียปฏิเสธข้อกล่าวหา ระบุว่าเป็นข้อกล่าวหาที่ "ไร้สาระและถูกชักจูง" ตามด้วยการที่รัฐบาลอินเดียขับอัครทูตแคนาดาประจำประเทศอินเดียเพื่อเป็นการโต้กลับ ในวันถัดมา ทรูโดกล่าวแก่สำนักข่าวว่าแคนาดา "ไม่ได้จ้องที่จะกระตุ้นให้โกรธหรือทำให้สถานการณ์เลวร้ายลง"
# หงหยาต้ง
ถ้ำหงหยา หรือ หงหยาต้ง  เป็นหมู่อาคารยกใต้ถุนสูง ความสูง 11 ชั้น ในย่านธุรกิจเจี่ยฟ่างเปย์ในนครฉงชิ่ง หมู่อาคารเหล่านี้สร้างเข้าไปในหน้าผาที่ยื่นออกสู่ชายฝั่งทิศใต้ของแม่น้ำเจียหลิง และเป็นหนึ่งในสถานที่ท่องเที่ยวที่เป็นที่นิยมที่สุดในนครฉงชิ่ง ในวันแรงงานปี 2018 มีรายงานผู้เข้าชมหงหยาต้งอยู่ที่ 142,000 คน

หมู่อาคารของหงหยาต้งประกอบด้วยร้านค้าและโรงแรม ชั้นสี่ของหงหยาต้งเป็นตลาดอาหารและมีร้านค้าเครื่องเทศโดยเฉพาะหมาล่า ชั้นบนสุดยังมีจุดชมทิวทัศน์ของแม่น้ำเจียหลิง ลักษณะของหงหยาต้งยังคล้ายคลึงกันกับอาคารหลักในภาพยนตร์แอนิเมชันของญี่ปุ่น ปี 2001 มิติวิญญาณมหัศจรรย์

ประวัติศาสตร์
เข้าใจว่ากลุ่มอาคารตรงนี้ใช้งานเป็นป้อมปราการมาตั้งแต่สมัยของรัฐปาโบราณ (1046 - 256 ปีก่อนคริสต์กาล) จนถึงยุคปลายของราชวงศ์ชิงHongya Cave (Hongyadong) ประตูหงหยันสร้างขึ้นในศตวรรษที่ 14 ในตอนต้นของราชวงศ์หมิง บ้านยกใต้ถุนสูง (เตี้ยวเจี่ยวเหลา; 吊脚楼) ได้เริ่มมีสร้างขึ้นริมฝั่งแม่น้ำและมีผู้อยู่อาศัยหนาแน่นเรื่อยมาจนถึงปี 1949 อุตสาหกรรมเดินเรือในพื้นที่ซบเซาลง และบรรดา เตี้ยวเจี่ยวเหลา ได้ถูกทิ้งร้างให้ทรุดโทรมก่อนที่จะถูกรัฐบาลฉงชิ่งรื้อถอนลงในปี 2005 เป็นต้นมา มีการก่อสร้างอาคารใหม่ในทรง เตี้ยวเจี่ยวเหลา แบบ ปาหยู (ชื่อเก่าของฉงชิ่ง) ขึ้นแทนที่ หมู่อาคารชุดใหม่ซึ่งก่อสร้างขึ้นควบคู่ไปกับการอนุรักษ์อาคารเดิมที่ยังคงสภาพดีเริ่มต้นในปี 2006 โดยบริษัทออกแบบอุตสาหกรรมและสถาปัตยกรรมเซินเจิ้นฮัวจู (Shenzhen Huazhu Architectural & Engineering Design)
# อาณาจักรฮิมยัร
อาณาจักรฮิมยัร  หรือ ฮิมยัร (, Ḥimyar;  อาระเบียใต้โบราณ: , Ḥmyrm) ชาวกรีกและโรมันเรียบริเวณนี้ว่า อาณาจักรโฮเมอไรต์ (Homerite Kingdom) เป็นหน่วยการเมืองในที่สูงตอนใต้ของประเทศเยเมน และยังเป็นชื่อของภูมิภาคที่หน่วยการเมืองนี้อ้างสิทธิปกครอง ในอดีตเป็นส่วนหนึ่งของอาณาจักรเกาะตะบานจนกระทั่ง 110 ปีก่อน ค.ศ. จึงได้รับการยอมรับเป็นอาณาจักรอิสระ ข้อมูลสมัยคลาสสิกระบุว่าเมืองหลวงของอาณาจักรนี้คือนครเซาะฟาร ซึ่งตั้งอยู่ใกล้นครซานาในปัจจุบัน ภายหลังอำนาจของฮิมยัรจึงย้ายไปยังซานาเนื่องจากการเพิ่มขึ้นของประชากรในคริสต์ศตวรรษที่ 5 อาณาจักรนี้ปกครองโดยกษัตริย์จากเผ่า dhū-Raydān ทำให้อาณาจักรนี้ได้รับการตั้งชื่อว่า RaydānJérémie Schiettecatte. Himyar. Roger S. Bagnall; Kai Brodersen; Craige B. Champion; Andrew Erskine; Sabine R. Huebner. The Encyclopedia of Ancient History, John Wiley & Sons, 2017, 9781444338386.ff10.1002/9781444338386.wbeah30219ff. ffhalshs-01585072ff

อาณาจักรนี้เข้าพิชิตซะบะอ์ประมาณ 25 ปีก่อน ค.ศ. (ครั้งแรก), เกาะตะบานประมาณ ค.ศ. 200 และฮัฎเราะเมาต์ประมาณ ค.ศ. 300 สถานะทางการเมืองสัมพันธ์กับซาบาเปลี่ยนแปลงบ่อย จนกระทั่งการพิชิตอาณาจักรซะบะอ์ประมาณ ค.ศ. 280See, e.g., Bafaqih 1990. และคงอยู่จนกระทั่งถูกอาณาจักรอักซุมเข้ายึดครองใน ค.ศ. 525

หมายเหตุ
# เทเรซ่า ชัยวิสุทธิ์
เทเรซ่า ยุพเยาว์ ชัยวิสุทธิ์ เป็นนักธุรกิจชาวไทย ปัจจุบันเป็นรองประธานกองประกวดมิสแกรนด์อินเตอร์เนชันแนล โดยดำรงตำแหน่งตั้งแต่การจัดประกวดครั้งแรก เธอมีส่วนสำคัญรับผิดชอบทางด้านความสัมพันธ์ระหว่างประเทศกับองค์กรมิสแกรนด์อินเตอร์เนชันแนล อาทิ การบริหารลิขสิทธิ์ระดับประเทศ ตลอดจนการดูแลผู้ครองตำแหน่งมิสแกรนด์อินเตอร์เนชันแนลในระหว่างที่ดำรงตำแหน่ง

นอกจากบทบาทกับมิสแกรนด์อินเตอร์เนชันแนล เธอยังเป็นกรรมการผู้จัดการ REPS Unlimited บริษัทนำเที่ยวที่มีสำนักงานใหญ่ตั้งอยู่ในดึสเซิลดอร์ฟ

ชีวิตในช่วงต้น
เทเรซ่า ชัยวิสุทธิ์ สำเร็จการศึกษาระดับมัธยมศึกษาจากโรงเรียนเซนต์โยเซฟคอนเวนต์ และปริญญาบริหารธุรกิจสาขาการเงินจากมหาวิทยาลัยอาร์มสตรองเบิร์กลีย์
# เทศบาลตำบลบันนังสตา
บันนังสตา เป็นเทศบาลตำบลในอำเภอบันนังสตา จังหวัดยะลา ใน พ.ศ. 2550 เทศบาลตำบลนี้มีประชากร 2,856 คน

เทศบาลนี้ได้รับการจัดตั้งเป็นสุขาภิบาลใน พ.ศ. 2499 ภายหลังจึงเลื่อนสถานะเป็นเทศบาลตำบลใน พ.ศ. 2542
# เอบิซุ
เอบิซุ (えびす) อาจหมายถึง
 เอบิซุ (เทพปกรณัม) - หนึ่งในเจ็ดเทพเจ้าโชคลาภ
 ศาลเจ้าเอบิซุ
 เอบิซุ (โตเกียว) - ชื่อสถานที่ใน เขตชิบุยะ โตเกียว
 สถานีรถไฟเอบิซุ (โตเกียว) (สายยามาโนเตะ บริษัทรถไฟญี่ปุ่นตะวันออก / โตเกียวเมโทรสายฮิบิยะ)
 สถานีรถไฟเอบิซุ (จังหวัดเฮียวโงะ)
 เบียร์เอบิสึ - ตราสินค้าเครื่องดื่มเบียร์ของฮกไกโด
 เอบิสึ เอบิจะ - ตัวละครจากมังงะ คุณตำรวจป้อมยาม
 เอบิสึ - ตัวละครจากมังงะ นินจาคาถาโอ้โฮเฮะ
# อนันตนาค
อนันตนาค (อักษรโรมัน: Anantnag, ) หรือ อิสลามาบาด (อักษรโรมัน: Islamabad) เป็นศูนย์กลางการปกครองของอำเภออนันตนาค ในชัมมูและกัศมีร์ในปกครองของประเทศอินเดีย (subscription required) Quote: "Kashmir, region of the northwestern Indian subcontinent ... has been the subject of dispute between India and Pakistan since the partition of the Indian subcontinent in 1947. The northern and western portions are administered by Pakistan and comprise three areas: Azad Kashmir, Gilgit, and Baltistan, the last two being part of a territory called the Northern Areas. Administered by India are the southern and southeastern portions, which constitute the state of Jammu and Kashmir but are slated to be split into two union territories." อนันตนาคตั้งอยู่ห่างไป 53 กิโลเมตรจากเมืองหลวงของเขตสหภาพ ศรีนคร และเป็นเมืองใหญ่สุดอันดับสามรองจากศรีนครและชัมมู ด้วยประชากรในเขตกลุ่มนครอยู่ที่ 159,838 และประชากรในเขตเทศบาลนคร 109,433

สถานที่สำคัญของเมือง เช่น มัสยิดบาบา ดาวูด ขากี (Masjid Baba Dawood Khaki) ซึ่งสร้างขึ้นในราวปี 1400 และ มัรตันทสูรยมนเทียร ซึ่งสร้างขึ้นราวปี 500 สร้างขึ้นโดยจักรวรรดิชาหมีรี
# วัฒนา เซ่งไพเราะ
วัฒนา เซ่งไพเราะ (เกิด 19 พฤศจิกายน พ.ศ. 2500) อดีตสมาชิกสภาผู้แทนราษฎรกรุงเทพมหานคร และอดีตโฆษกประธานสภาผู้แทนราษฎร

 การศึกษา 

 นิติศาสตร์บัณฑิต มหาวิทยาลัยรามคำแหง ปีการศึกษา 2522
 เนติบัณฑิตไทย สำนักอบรมศึกษากฎหมายแห่งเนติบัณฑิตยสภา ปี2525
 ปริญญาโท ศิลปศาสตร์มหาบัณฑิต พัฒนาสังคม สถาบันบัณฑิตพัฒนบริหารศาสตร์
 ปริญญาเอก ปรัชญาดุษฎีบัณฑิต (สื่อสารการเมือง) มหาวิทยาลัยเกริก
 หลักสูตรประกาศนียบัตรชั้นสูง การบริหารงานภาครัฐและกฎหมายมหาชน รุ่นที่1 สถาบันพระปกเกล้า

 หลักสูตรประกาศนียบัตรชั้นสูง การเสริมสร้างสังคมสันติสุข รุ่นที่1 สถาบันพระปกเกล้า

 หลักสูตรประกาศนียบัตรชั้นสูง การพัฒนาการเมืองและการเลือกตั้งระดับสูง รุ่นที่2 คณะกรรมการการเลือกตั้ง

 บทบาททางการเมือง 
วัฒนา เข้าสู่วงการการเมืองด้วยการเป็นสมาชิกพรรคพลังธรรม ในปี พ.ศ. 2529 และต่อมาสังกัดพรรคประชาธิปัตย์ โดยเขาได้ลงสมัครรับเลือกตั้งสภาผู้แทนราษฎรในการเลือกตั้งเดือนมีนาคม พ.ศ. 2535 เขต 4 สังกัดพรรคประชาธิปัตย์ แต่ได้รับไปเพียง 11,293 คะแนน ไม่ได้รับเลือก จากนั้นได้รับการแต่งตั้งให้เป็นที่ปรึกษารัฐมนตรีช่วยว่าการกระทรวงมหาดไทย (สุทัศน์ เงินหมื่น) ในปี พ.ศ. 2536 และได้ทำหน้าที่เป็นผู้ช่วย ส.ส. ของ ดร.สาวิตต์ โพธิวิหค 

วัฒนา ลงสมัครรับเลือกตั้งสมาชิกสภาผู้แทนราษฎรกรุงเทพมหานคร ในการเลือกตั้งปี พ.ศ. 2544 สังกัดพรรคไทยรักไทย โดยได้รับเลือกตั้งในครั้งนั้น ต่อมาในการเลือกตั้งสมาชิกสภาผู้แทนราษฎรในปี พ.ศ. 2548 เขาได้รับเลือกตั้งเป็นสมัยที่ 2 สังกัดพรรคไทยรักไทยเช่นเดิม ต่อมาหลังพรรคไทยรักไทยถูกยุบเขาย้ายมาสังกัดพรรคพลังประชาชนเช่นเดียวกับสมาชิกพรรคไทยรักไทยส่วนใหญ่ และลงสมัครรับเลือกตั้งสมาชิกสภาผู้แทนราษฎรกรุงเทพมหานครในการเลือกตั้งสมาชิกสภาผู้แทนราษฎรในปี พ.ศ. 2550 แต่พ่ายแพ้ให้กับสุทธิ ปัญญาสกุลวงศ์ จากพรรคประชาธิปัตย์ ถึงอย่างนั้นในวันที่ 18 กุมภาพันธ์ พ.ศ. 2551 วัฒนายังได้รับการแต่งตั้งให้ดำรงตำแหน่งเลขานุการรองประธานสภาผู้แทนราษฎร คนที่หนึ่ง(สมศักดิ์ เกียรติสุรนนท์)ประกาศสภาผู้แทนราษฎร เรื่อง แต่งตั้งข้าราชการรัฐสภาฝ่ายการเมือง [นายวัฒนา  เซ่งไพเราะ] และได้รับการแต่งตั้งให้เป็นโฆษกกระทรวงศึกษาธิการ และที่ปรึกษารัฐมนตรีว่าการกระทรวงศึกษาธิการ (สมชาย วงศ์วัสดิ์) เขาลงสมัครรับเลือกตั้งอีกครั้งในการเลือกตั้งสมาชิกสภาผู้แทนราษฎรในปี พ.ศ. 2554 แต่พ่ายแพ้ให้กับนายสุทธิเช่นเดิม 

วัฒนา ได้เข้ามาทำงานกับสมศักดิ์ เกียรติสุรนนท์ อีกครั้ง ในฐานะโฆษกประธานสภาผู้แทนราษฎร โดยได้รับการแต่งตั้งในวันที่ 15 สิงหาคม พ.ศ. 2554ประกาศสภาผู้แทนราษฎร เรื่อง แต่งตั้งข้าราชการรัฐสภาฝ่ายการเมือง [นายวัฒนา เซ่งไพเราะ]
 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๖, เล่ม ๑๓๐ ตอนที่ ๓๐ ข หน้า ๓๐, ๖ ธันวาคม ๒๕๕๖
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย, เล่ม ๑๒๑ ตอนที่ ๒๓ ข หน้า ๓๘, ๒๖ พฤศจิกายน ๒๕๔๗
 อ้างอิง
# ไปซา
ไปซา (อักษรโรมัน: paiza), ไปซือ (อักษรโรมัน: paizi) หรือ เกเรเก (, ,  pāiza,  páizi) เป็นแผ่นป้ายที่เจ้าพนักงานชาวมองโกลและคณะถือเพื่อแสดงสิทธิพิเศษและอำนาจของตน รวมถึงสามารถใช้เรียกร้องสินค้าและบริการจากพลเมือง 

กระนั้น มีการออกไปซามใช้อำนาจในทางที่ผิดต่อพลเมือง กระทั่งอือเกเดย์ ข่าน (ครองราชย์ 1229–1241) สั่งห้ามไม่ให้ขุนนางออกไปซาและยาร์ลิก

พ่อค้าและผู้มีความสามารถจากต่างแดนอาจได้รับมอบไปซาจากข่านเพื่อใช้สำหรับยกเว้นภาษีAta Malik Juvaini, trans. and ed. John Andrew Boyle, David Morgan-Genghis Khan: the history of the world conqueror, p.29 ส่วนใหญ่เป็นคู่คัาของชาวมองโกล ซึ่งเรียกว่าโอร์ต็อก (ortoq)Enerelt Enkhbold (2019) The role of the ortoq in the Mongol Empire in forming business partnerships, Central Asian Survey, DOI: 10.1080/02634937.2019.1652799 กระทั่ง มืงเก ข่าน (ครองราชย์ 1251–1259) ออกคำสั่งจำกัดการใช้ไปซาในกรณีนี้

มีการบรรยายเกี่ยวกับไปซาไว้โดยละเอียดในบันทึกของมาร์โก โปโล ซึ่งเดินทางไปยังจักรวรรดิหยวน ใในรัชสมัยของกุบไล ข่าน (ครองราชย์ 1260–1294)Laurence Bergreen Marco Polo: from Venice to Xanadu, p.341

ไปซาไม่ได้เป็นประดิษฐกรรมของชาวมองโกล แต่ชาวมองโกลเป็นผู้ทำให้ไปซาเป็นที่นิยมขึ้นมา มีเอกสารลักษณะคล้ายกันสำหรับพกพาใช้งานอยู่แล้วในตอนเหนือของจีน ในสมัยจักรวรรดิเลียว และมีใช้เรื่อยมาในจักรวรรดิจิน และตังกุตของซีเซียJohn Man Xanadu: Marco Polo and Europe's Discovery of the East, p.36
# ปัญจมการ
ปัญจมการ (อักษรโรมัน: Panchamakara) หรือ ปัญจตัตตวะ (อักษรโรมัน: Panchatattva) เป็นคำในทางตันตระสำหรับองค์ประกอบห้าประการที่ใช้ในการปฏิบัติทางตันตระ ประกอบด้วย มัทยะ (, สุรา), มางสะ (, เนื้อสัตว์), มัตสยะ (, ปลา), มุทรา (, ธัญพืช) และ เมถุน (, เพศสสัมพันธ์) องค์ประกอบเหล่านี้มีปฏิบัติตามตัวอักษรเฉพาะในกลุ่มตันตระฝ่ายซ้าย (วามาจาระ) ในขณะที่ตันตระฝ่ายขวา (ทักษิณาจาระ) ต่อต้านแนวคิดเช่นนั้น ตันตระฝ่ายขวาตีความปัญจมการในเชิงสัญลักษณ์และเชิงอุปมา